Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 194/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„SZEGEDI TÜKÖRPONTY“

EU št.: ZGO-HU-02491 – 6. marec 2019

ZOP ( ) ZGO (X)

1. Ime

„Szegedi tükörponty“

2. Država članica ali Tretja Država

Madžarska

3. Opis kmetijskega proizvoda ali živila

3.1. Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2. Opis proizvoda, za katerega se uporablja ime iz točke 1

Geografska označba „Szegedi tükörponty“ se nanaša na gojeno živo ribo vrste krapov szegedski krap zrcalar, ki jo priznava država, in njeno očiščeno, filetirano meso.

Riba je zelenkasto rjave barve z rumenim trebuhom in odsevnimi cikloidnimi luskami. Ima enakomerno pobočnico in visok hrbet. Razmerje med telesno dolžino in višino (indeks profila) je 2,3–2,4. Ribe se prodajo tretje poletje po izvalitvi, ko so težke med 1 800 in 2 400 g.

„Szegedi tükörponty“ ima mehko, rdečkasto meso polnega okusa s svežo aromo in brez priokusov. Vsebuje veliko beljakovin (več kot 19 %) in malo maščob (manj kot 10 %).

3.3. Krma (samo za proizvode živalskega izvora) in surovine (samo za predelane proizvode)

Glavni vir prehrane rib so naravni organizmi v ribnikih (plankton, črvi in ličinke žuželk). Druga krma (krmila, koruza, pšenica) z vsebnostjo škroba 2,5–3,0 na kg telesne teže se uporablja kot dopolnilo naravni preskrbi s hrano glede na starost rib. Krma ne sme vsebovati gensko spremenjenih organizmov.

Ribe se hranijo glede na njihov apetit, in sicer do konca junija. Po tem se določi uporaba krme v posameznem ribniku na podlagi poskusne ribolovne ocene.

Dopolnilna krma, ki se uporablja (krmno žito, komercialni koncentrat in krmne mešanice), na opredeljenem geografskem območju ni na voljo, zato se pridobiva od drugod.

Poleg naravnih virov prehrane se ribe različnih starostnih skupin vse leto hranijo:

— plemenske ribe: s pšenično in koruzno moko, pred razmnoževanjem pa z ribjo krmo, ki vsebuje veliko beljakovin;

— ribji zarod: s krmo za ribji zarod;

— mladice: s krmo za mladice, proti koncu z zdrobljeno pšenico ali zdrobljeno koruzo;

— dvoletne ribe: z zdrobljeno pšenico in zdrobljeno koruzo ter celimi pšeničnimi in koruznimi zrni;

— ribe za trg (triletne ribe): z visokokakovostnimi pšeničnimi in koruznimi zrni.

Plemenske ribe v zimskih ali zadrževalnih ribnikih (večinoma mladice) pozimi dobivajo majhno količino koruznih ali pšeničnih zrn, odvisno od vremena.

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje krapa „Szegedi tükörponty“ (vzrejo, razmnoževanje in gojenje) je treba izvajati na geografskem območju iz točke 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Upravno območje Szeged severno od avtoceste M43, med avtocesto M5 in cesto „Irma majori út“ v Sándorfalvi, ter periferno območje Sándorfalva; sistem ribnikov s krožnimi nasipi, sestavljen iz 141 posameznih ribnikov, ki se nahajajo na kopnem ob desnem in levem bregu odsekov 1+120 in 11+120 glavnega kanala Algyő.

5. Povezava z geografskim območjem

Povezava proizvoda z geografskim območjem temelji na kakovosti proizvoda.

Jezero Fehér, ki leži severno od Szegeda blizu madžarske južne meje, se je izoblikovalo v več stoletjih, saj se je naravno zbirno območje Južne velike nižine s slanimi tlemi v poplavnih obdobjih napolnilo z vodo.

Minerali, ki so se v tem času premešali in nakopičili, so tako zelo vplivali na prvotna jezerska tla, da so se območja, ki so se poleti izsušila, obelila zaradi soli, ki so ostale na njih. Sistem ribnikov, ki ga tvori 141 ribnikov in ki obsega več kot 2 000 hektarov, je bil zgrajen z uporabo nasipov na prvotnih neprepustnih tleh, ki vsebujejo veliko natrijevega karbonata. Vrednost pH jezerske vode je višja od 8.

Gradnja zaprtega sistema ribnikov Fehértó se je začela leta 1932 in končala leta 1960. Objekt „Új halastó“ (novi ribnik) je začel delovati leta 1982. Tako se je vzpostavil ribogojniški sistem 141 sosednjih ribnikov, ki obsegajo več kot 2 000 ha in tvorijo del enega vodnega telesa ter sistema oskrbe z vodo.

Območje ima lastno mikroklimo. Veliko vodno telo je odporno proti manjšim vremenskim pojavom. Mrzel zrak, ki v močnih valovih priteka z velikimi vremenskimi frontami, lahko v enem dnevu ohladi vodo v ribnikih za 4–5 °C. V letu je povprečno 32 dni, ko temperatura preseže 30 °C, in 89 poletnih dni, ko temperatura doseže 25 C, sonce pa sije več kot 2 100 ur. Prednost takega podnebja je, da je ribe mogoče do sredine marca premestiti v zunanje ribnike in jih zgodaj hraniti. Jesen je dolga, led na ribnikih pa se pozimi pogosto stali.

Kakovost vode v ribnikih je zagotovljena z dvojnim črpalnim sistemom, ki ribnike oskrbuje z vodo iz glavnega kanala Algyő. Tega delno napaja podzemna voda, delno pa reka Tisa.

Desetletja raziskav, ki so upoštevale okoljske razmere in metode ribogojstva, so privedla do gojenja gensko odporne ribje vrste, ki vsebuje malo maščob, je dobro prilagojena lokalnim razmeram in jo priznava država. Za gojenje rib se uporablja tehnologija, ki je prilagojena različnim starostnim skupinam.

Proizvodna tehnologija za mladice, dvoletne plemenske ribe in triletne ribe za trg se razvija in dosledno uporablja ob upoštevanju slanega proizvodnega okolja.

Ribniki so zgrajeni na slanih tleh, kar omogoča odlično oskrbo s kisikom, zato se snovi, ki bi škodljivo vplivale na okus, ne morejo kopičiti v telesih rib. Zaradi alkalne vode v ribnikih so ribe še posebej vitalne in odporne. Vse te značilnosti neposredno vplivajo na to, da imajo ribe, gojene v teh ribnikih, mehko, rdečkasto mesto polnega okusa s svežo aromo in brez priokusov.

Ličinke se razvijejo iz jajčec, ki se odvzamejo ženski populaciji staleža in umetno oplodijo v epruvetah. Mladice se prvo leto gojijo v majhnih ribnikih, ki obsegajo nekaj hektarov, hrano, ki je v okolju naravno na voljo, pa je treba dopolnjevati s krmo za mladice. Hranjenje mladic je razdeljeno na več faz ter je v zgodnji in pozni fazi gojenja prilagojeno energijskim potrebam starostne skupine. V zgodnji fazi gojenja je treba mladicam dajati krmo z visoko vsebnostjo beljakovin (25–30 %). Ko rastejo, dobivajo krmo z 20–25-odstotno vsebnostjo beljakovin, na koncu pozne faze gojenja pa krmo z 20-odstotno vsebnostjo beljakovin.

Glavni vir prehrane dvoletnih in triletnih rib je hrana, ki je naravno na voljo v vodi (plankton, ličinke žuželk in črvi). Uporaba organskih gnojil pomaga zagotoviti količino naravne hrane v ribnikih. Razpoložljivost naravnih virov prehrane pri ribah spodbuja razvoj mišične strukture in vpliva na visoko vsebnost beljakovin. Mladice se hranijo s krmo, dvoletne in triletne ribe pa z zdrobljenimi ali celimi zrni pšenice in koruze, da se zadovoljijo njihove potrebe po energiji.

Ribe se hranijo glede na njihov apetit do konca junija, nato pa se količina krme, ki se uporablja, določi na podlagi poskusnih ribolovnih analiz. Ta metoda omogoča gojenje rib z nizko vsebnostjo maščob.

Na kakovost in okus gojenih rib neposredno vpliva dobra oskrba s kisikom na dnu ribnikov s slanimi tlemi, zato se snovi, ki bi škodljivo vplivale na okus, ne morejo kopičiti v telesih rib.

„Szegedi tükörponty“ ima mehko, rdečkasto meso polnega okusa s svežo aromo in brez priokusov. Vsebuje veliko beljakovin (več kot 19 %) in malo maščob (manj kot 10 %). Te posebne značilnosti so neposredno povezane s tem, da je vrsta gojena posebej, in z okoljskimi razmerami ter metodami gojenja (lokacijo ribnikov na slanih tleh in uporabljeno krmo).

Meso krapa „Szegedi tükörponty“ vsebuje veliko beljakovin in malo maščob ter je zelo polnega okusa. Te značilnosti pripomorejo k večjemu uživanju rib.

Fileji krapa „Szegedi tükörponty“ so zelo priljubljeni v gostinstvu in pri potrošnikih.

Sklic na objavo specifikacije proizvoda

(drugi pododstavek člena 6(1) te uredbe)

http://gi.kormany.hu/foldrajzi-arujelzok

(1) UL L 343, 14.12.2012, str. 1.